Roeland Løfberg kommer fra en stilling som vicedirektør på Sygehus Vendsyssel, der er det næststørste sygehus i regionen. Her har Roeland Løfberg i 8 år arbejdet med at drive og udvikle sygehuset, der de seneste år har ligget i top hvad angår kvalitet og medarbejdertilfredshed. Som økonomichef får Roeland Løfberg til opgave at styre regionens budget på i alt 12 mia. kroner, og en af hans første opgaver efter sommerferien bliver at hjælpe med at få regionens budget for 2014 på plads. Roeland Løfberg bliver leder for en afdeling med 160 medarbejdere, som beskæftiger sig med budgetlægning, regnskab, indkøb, udbud på tværs af regionen. Han ser selv frem til opgaven: - Det er en stor udfordring, som jeg glæder mig til at tage fat på. Det vigtige for borgerne er jo de ydelser, vi leverer til borgerne fra blandt andet sygehuse og institutioner. Men for at de kan komme i fokus, skal vi have helt styr på økonomien, siger han. Stillingen som økonomichef blev ledig, fordi den nuværende økonomichef Henrik Larsen fra 1. juli tiltræder en stilling som sygehusdirektør på netop Sygehus Vendsyssel. Den nye økonomichef tiltræder 1. juli 2013.

Opsummering:
Region Nordjylland har ansat ny økonomichef. Det bliver den 40-årige Roeland Løfberg.